Gedagte vir die dag: Hy ís by jouFoto: quangpraha/pixabay.com Wanneer julle die pad byster raak, sal julle sy stem agter julle hoor sê: “Hier is die regte pad, loop hierlangs.” (Jesaja 30:21) Wens jy ook soms dat God vir jou e-posse, SMS’e of ’n brief kon stuur? Notas wat oplossings vir jou probleme voorstel, wat antwoorde op jou vrae gee en wat presies vir jou sê wat jy moet doen, moet besluit en waarheen jy moet gaan. Sou dit nie lekker wees nie? Ons alwyse Skepper het egter geweet dat Hy nie op die briefie-metode met ons moet werk nie. Hy is daar om vir ons leiding te gee, maar laat die keuses in ons hande. Kan jy dink hoe sou ons Hom verkwalik het as een van sy voorgestelde planne nie uitgewerk het nie? God stuur nie e-posse en kriptiese SMS’e nie. Hy gee iets veel meer. Hy gee sy Woord en sy Gees om aan ons die koers te wys, ons op die pad te help en terug te bring wanneer ons verdwaal het. Weet Hy ís daar. Soek Hom en vertrou Hom. Gees van God, ek aanbid u grootheid. Dankie dat U my nooit alleen los nie en dat ek daarom elke dag met moed kan leef. Bron: Moed vir elke môre deur Milanie Vosloo Uitgewer: Christelike Uitgewersmaatskappy/CUM